|  |
| --- |
| PRITARTA |
| Klaipėdos miesto savivaldybės |
| tarybos 2020 m. birželio 25 d. |
| sprendimu Nr. T2-139 |

**KLAIPĖDOS MIESTO SAVIVALDYBĖS KONTROLĖS IR AUDITO TARNYBOS 2019** **METŲ VEIKLOS ATASKAITA**

**I SKYRIUS**

**ĮŽANGA**

1. Klaipėdos miesto savivaldybės kontrolės ir audito tarnyba (toliau – Tarnyba) yra viešasis juridinis asmuo – savivaldybės biudžetinė įstaiga, išlaikoma iš Klaipėdos miesto savivaldybės biudžeto. Tarnybos steigėja ir savininkė yra Klaipėdos miesto savivaldybė (toliau – Savivaldybė). Tarnybos steigėjo ir savininko teises ir pareigas įgyvendinanti institucija yra Savivaldybės taryba, kurios kompetenciją nustato Lietuvos Respublikos biudžetinių įstaigų įstatymas ir Lietuvos Respublikos vietos savivaldos įstatymas.

2. Tarnyba savo veikloje vadovaujasi Lietuvos Respublikos Konstitucija, Vietos savivaldos įstatymu, kitais įstatymais, Valstybinio audito reikalavimais, Lietuvos Respublikos valstybės kontrolės (toliau – Valstybės kontrolė) parengtomis metodikomis, Savivaldybės tarybos veiklos reglamentu, Tarnybos nuostatais ir kitais norminiais teisės aktais.

3. Tarnybos vidaus darbą reglamentuoja Tarnybos vidaus tvarkos taisyklės, valstybės tarnautojų pareigybių aprašymai ir kiti vidaus darbo tvarkos aprašai. Tarnybos veikla organizuojama vadovaujantis Tarnybos veiklos planais.

4. Tarnybos veiklos sritis – išorės auditas ir kontrolė Savivaldybėje. Auditas grindžiamas šiais principais: audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo. Auditu siekiama paveikti, kad būtų išvengta klaidų, būtų sustiprinta vidaus kontrolė, padidintas veiklos efektyvumas.

5. Pagrindinis Tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas bei patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai. Tarnyba atlieka Savivaldybės administracijos, Savivaldybės administravimo subjektų ir Savivaldybės kontroliuojamų uždarųjų akcinių bendrovių auditą ir teikia išvadas Savivaldybės tarybai.

6. Tarnybai vadovauja ir už jos veiklą atsako Savivaldybės kontrolierius. Jis atskaitingas Savivaldybės tarybai ir Savivaldybės tarybos veiklos reglamente nustatyta tvarka ir terminais teikia Savivaldybės tarybai Tarnybos metinę veiklos ataskaitą. Tarnybos veiklos ataskaita arba jos santrauka ir Tarnybos atlikto audito ataskaitos ir išvados skelbiamos Savivaldybės interneto svetainėje.

7. Tarnybos veiklą prižiūri, metinio veiklos plano įgyvendinimo kontrolę atlieka Savivaldybės tarybos Kontrolės komitetas pagal Savivaldybės tarybos patvirtintą Kontrolės komiteto veiklos programą.

8. Tarnybos atliekamo audito išorės peržiūrą Valstybės kontrolieriaus nustatyta tvarka atlieka Valstybės kontrolė.

**II SKYRIUS**

**TARNYBOS VEIKLOS APLINKA**

9. Tarnyba, be teisės aktais jai deleguotų išorės audito funkcijų, vykdė bendras biudžetinės įstaigos funkcijas, iš kurių pagrindinės – veiklos planavimas, viešojo administravimo įstaigos dokumentų tvarkymas, personalo valdymas, valstybės tarnautojų mokymas, jų tarnybinės veiklos vertinimas ir kt.

10. Savivaldybės tarybos patvirtinti Tarnybos nuostatai yra pagrindinis dokumentas, kuriuo įstaiga vadovaujasi savo veikloje. Juose išvardyti Tarnybos veiklos tikslai tiek atliekant išorės auditą, tiek organizuojant valstybės tarnybos ir kitas funkcijas.

11. Visi Tarnybos darbuotojai yra valstybės tarnautojai, turi aukštąjį universitetinį išsilavinimą, nuolat tobulina žinias, kelia kvalifikaciją, domisi gerąja praktika ir jos pritaikymu savo darbe.

12. 2019 m. Savivaldybės kontrolieriaus ir Tarnybos valstybės tarnautojų tarnybos santykių teisiniai pagrindai nustatyti Lietuvos Respublikos valstybės tarnybos įstatyme ir Vietos savivaldos įstatyme. Tarnybai Savivaldybės tarybos 2018-09-13 sprendimu Nr. T2-183 „Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Tarnyboje nustatyta 9 pareigybės. Tarnybai pagal patvirtintą sąmatą 2019 metais buvo skirta 229,8 tūkst. Eur Savivaldybės biudžeto lėšų, 2019 metais panaudota 212,7 tūkst. Eur, sutaupyta 17,1 tūkst. Eur.

**III SKYRIUS**

**VEIKLOS ORGANIZAVIMAS IR TARPINSTITUCINIS BENDRADARBIAVIMAS**

13. Siekdamas tinkamai organizuoti Tarnybos darbą ir teisės aktais nustatytų funkcijų įgyvendinimą, Savivaldybės kontrolierius kasmet rengia ir su Savivaldybės tarybos Kontrolės komitetu derina veiklos planą. Savivaldybės kontrolieriaus 2018 m. spalio 24 d. įsakymu Nr. KAT1‑(1.1)-13 patvirtintas veiklos planas buvo pateiktas Valstybės kontrolei, Savivaldybės administracijos Centralizuoto vidaus audito skyriui.

14. Vadovaujantis patvirtintu veiklos planu, Tarnybos valstybės tarnautojams paskirstomos audito užduotys, numatomi įvykdymo terminai. Tarnybos vidaus administravimo, audito ir kontrolės veikla buvo organizuojama leidžiant Savivaldybės kontrolieriaus įsakymus ir išduodant pavedimus atlikti auditą.

15. Siekiant geresnių darbo rezultatų vykdomas bendradarbiavimas su kitais viešojo sektoriaus subjektais. Visų Tarnybos atliktų darbų ataskaitos teikiamos Savivaldybės merui ir Savivaldybės tarybos Kontrolės komitetui. Kontrolės komitetas nuolat nagrinėja Tarnybos audito ataskaitas, skatina audituojamus subjektus taisyti klaidas ir įgyvendinti pateiktas rekomendacijas. Bendradarbiavimas su šiuo strateginiu partneriu padeda siekti geresnio audito poveikio.

16. Tarnyba 2019 m. ir toliau plėtojo bendradarbiavimą išorės audito klausimais su Valstybės kontrole. Atliekant Savivaldybės 2018 m. konsoliduotųjų biudžeto vykdymo ir finansinių ataskaitų rinkinio auditą su Valstybės kontrole buvo aptarti audito proceso etapai. Tarnyba 2019 m. atliko komponento auditoriaus vaidmenį Valstybės kontrolės atliekamame Nacionalinio 2018 m. finansinių ataskaitų rinkinio audite. Nuolat bendradarbiaujama, keičiamasi informacija ir sukaupta patirtimi su kitų savivaldybių kontrolės ir audito tarnybomis, Savivaldybių kontrolierių asociacija ir Savivaldybės administracijos Centralizuotu vidaus audito skyriumi tam, kad Savivaldybės audito sistema veiktų efektyviau ir rezultatyviau.

**IV SKYRIUS**

**VEIKLOS REZULTATAI**

17. Tarnyba 2019 m. vykdė Vietos savivaldos įstatyme numatytą funkciją ir nagrinėjo iš gyventojų gaunamus prašymus, pranešimus, skundus ir pareiškimus dėl Savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo ir teikė išvadas dėl tokio tyrimo rezultatų. Tarnyboje 2019 m. gauta 17 gyventojų prašymų, pranešimų, skundų: į 14 atsakyta, 3 pagal kompetenciją persiųsti Savivaldybės administracijai nagrinėti. Įgyvendindama Vietos savivaldos įstatyme nustatytas funkcijas ir suteiktus įgaliojimus, Tarnyba Savivaldybės administracijoje, Savivaldybės administravimo subjektuose ir Savivaldybės kontroliuojamose uždarosiose akcinėse bendrovėse atlieka:

17.1. finansinį (teisėtumo) auditą, kurio tikslas – įvertinti, ar audituojamas subjektas teisingai tvarko savo finansus, ar pateikia teisingas finansines ir kitas ataskaitas, ar Savivaldybės lėšos ir turtas valdomas ir naudojamas teisėtai, taip, kaip numatyta įstatymuose;

17.2. veiklos auditą, kuriuo siekiama įvertinti, ar audituojamas subjektas vadovaujasi ekonomiškumo, efektyvumo ir rezultatyvumo principais, ar Savivaldybės lėšos ir turtas naudojamas taupiai ir racionaliai.

18. Tarnyba 2019 m. atliko Savivaldybės 2018 m. konsoliduotųjų ataskaitų rinkinio finansinį ir teisėtumo auditą, kurio tikslas– atlikti Klaipėdos miesto savivaldybės 2018 metų konsoliduotųjų biudžeto vykdymo ir finansinių ataskaitų rinkinių duomenų tikrumą, teisingumą ir pareikšti nepriklausomą nuomonę; Klaipėdos miesto savivaldybės lėšų ir turto valdymo, naudojimo ir disponavimo jais teisėtumą ir jų naudojimą įstatymų nustatytiems tikslams. Pateikta 6 rekomendacijos, 4 įgyvendintos, 2 rekomendacijos neįgyvendintos (žr. 2019 m. liepos 12  d. Nr. KAT16- (4.2)- 4 finansinio ir teisėtumo audito ataskaitą). Audito metu buvo vertinamas 2018 metų konsoliduotųjų finansinių ataskaitų rinkinio teisingumas, taip pat nagrinėtos reikšmingos apskaitos sritys. Siekiant gauti pakankamą užtikrinimą, atrinkti 26 svarbūs subjektai. Savivaldybės administracijoje, kuri atsakinga už Savivaldybės konsoliduotųjų finansinių ataskaitų parengimą, bei atrinktuose subjektuose atliktos audito procedūros – detalieji testai ar pagrindinės analitinės procedūros. Likusiuose subjektuose, kurie nėra reikšmingi atskiroms finansinių ataskaitų eilutėms ir kuriuose nebuvo nustatyta rizikų, atliktos analitinės procedūros grupės lygiu.

19. Tarnyba vertino 2018 metų Savivaldybės konsoliduotąsias, 127-ių konsoliduojamų (kontroliuojamų ir valdomų) viešojo sektoriaus subjektų finansines ir 118-os biudžetinių įstaigų biudžeto vykdymo ataskaitas. Vertindama Savivaldybės konsoliduotųjų finansinių ataskaitų rinkinio teisingumą, Tarnyba atliko pagrindines audito procedūras ir detaliuosius testus 23-ose biudžetinėse įstaigose (įskaitant Klaipėdos miesto savivaldybės išteklių fondą), vertindama Savivaldybės konsoliduotųjų biudžeto vykdymo ataskaitų rinkinio teisingumą 10-yje įstaigų (įskaitant Klaipėdos miesto savivaldybės išteklių fondą). Vertindama Savivaldybės turto ir lėšų valdymo, naudojimo, disponavimo jais  teisėtumą, Tarnyba rinko duomenis ir atliko pagrindines audito procedūras 26-iose įstaigose (24-iose biudžetinėse ir 2-ose nevalstybinėse). Subjektai, kuriuose atliktos pagrindinės audito procedūros ar detalūs testai: Savivaldybės iždas, BĮ Klaipėdos miesto savivaldybės administracija, BĮ Klaipėdos lopšelis-darželis „Linelis“, BĮ Klaipėdos Maksimo Gorkio progimnazija, BĮ Klaipėdos Vytauto Didžiojo gimnazija, BĮ Klaipėdos Hermano Zudermano gimnazija, BĮ Klaipėdos karalienės Luizės jaunimo centras, BĮ Klaipėdos miesto savivaldybės Mažosios Lietuvos istorijos muziejus, BĮ Klaipėdos miesto savivaldybės Imanuelio Kanto viešoji biblioteka, BĮ Klaipėdos kultūrų komunikacijų centras, BĮ Klaipėdos Prano Mašioto progimnazija, BĮ Klaipėdos Gedminų progimnazija, BĮ Klaipėdos „Versmės“ progimnazija, BĮ Klaipėdos Martyno Mažvydo progimnazija, BĮ Klaipėdos „Medeinės“ mokykla, BĮ Klaipėdos Litorinos mokykla, BĮ Klaipėdos Vydūno gimnazija, BĮ Klaipėdos „Ąžuolyno“ gimnazija, BĮ Klaipėdos „Varpo“ gimnazija, BĮ Klaipėdos Simono Dacho progimnazija, BĮ Klaipėdos „Smeltės“ progimnazija, BĮ Klaipėdos Ievos Simonaitytės mokykla, BĮ Klaipėdos suaugusiųjų gimnazija, VšĮ Klaipėdos licėjus, VšĮ specialioji mokykla-daugiafunkcis centras „Svetliačiok“.

20. Tarnyba parengė ir pateikė Savivaldybės tarybai sprendimui priimti reikalingą išvadą dėl Klaipėdos miesto savivaldybes administracijos skolinimosi galimybių, imant ilgalaikę 2 900,00 tūkst. Eur paskolą investiciniam projektui ,,Bendrojo ugdymo mokyklos pastato statyba šiaurinėje miesto dalyje“ Ugdymo proceso užtikrinimo programai įgyvendinti.

21. Audito metu suformuota besąlyginė nuomonė dėl konsoliduotųjų biudžeto vykdymo ataskaitų rinkinio, nes Savivaldybės 2018 m. konsoliduotųjų biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą (žr. 2019 m. liepos 12 d. audito išvadą Nr. KAT16 (4.2)‑6 „[Dėl Klaipėdos miesto savivaldybės 2018 metų konsoliduotųjų ataskaitų rinkinio](http://www.krs.lt/alfresco/guestDownload/direct/workspace/SpacesStore/426ee643-4dff-462b-a337-e61df16e5585/audito_ataskaita.pdf)“).

22. Dėl Savivaldybės konsoliduotųjų finansinių ataskaitų rinkinio pareikšta sąlyginė nuomonė, nes nustatytos klaidos, kad Savivaldybėje Savivaldybės konsoliduotoje finansinės būklės ataskaitoje nebaigtos statybos sąskaitoje, nepagrįstai apskaityti 283,48 tūkst. Eur vertės darbai, kurie užbaigti ir turtas naudojamas Savivaldybės biudžetinės įstaigos veikloje. Šiam turtui nenustatytas naudingo tarnavimo laikas ir nusidėvėjimo norma. Savivaldybės administracijos infrastruktūros statinių įsigijimo savikainos sąskaitoje nepagrįstai apskaitytas 137,63 tūkst. Eur likutinės vertės ilgalaikis turtas – laikinas tiltas per Danės upę, Pilies gatvėje, kuris Tarnybos darbuotojų atliktos apžiūros metu nerastas jo buvimo vietoje. Savivaldybės 14-os švietimo biudžetinių įstaigų apskaitoje apskaityta 303,97 tūkst. Eur bibliotekos fondų vertė, kuri nepagrįsta įstaigų bibliotekos fondų apskaitai naudojamų apskaitos dokumentų ir fondo patikrinimo, metinės inventorizacijos duomenimis.Keturios biudžetinės įstaigos apskaitoje turto neužregistravo pagal atskirus turto vienetus – ilgalaikį materialųjį turtą – kiemo statinius (kiemo aikšteles, tvoras, bėgimo taką) apskaitė su pastatais kaip vieną turto vienetą. Savivaldybės biudžetinės įstaigos apskaitoje negyvenamųjų pastatų grupėje apskaitytas 34,20 tūkst. Eur likutinės vertės Kultūros vertybių registre įregistruotas nekilnojamasis turtas (pastatai), kuriam nepagrįstai apskaičiuotas 8,11 tūkst. Eur nusidėvėjimas. (žr. 2019 m. liepos 12 d. audito ataskaitą Nr. KAT16 (4.2)‑4 „Dėl Klaipėdos miesto savivaldybės 2018 metų konsoliduotųjų ataskaitų rinkinių duomenų bei biudžeto lėšų ir turto valdymo, naudojimo ir disponavimo jais teisėtumo ir jų naudojimo įstatymų nustatytiems tikslams, finansinio ir teisėtumo audito“.

23. Tarnyba audito ataskaitoje Savivaldybės administracijai pateikė susistemintas reikšmingas rekomendacijas. Savivaldybės administracija parengė priemonių planą pateiktoms rekomendacijoms įgyvendinti. Audito ataskaitoje pateiktos 6 rekomendacijos, iš jų: iki 2019 m. gruodžio 31 d. įgyvendintos – 4, vienos rekomendacijos įgyvendinimo terminas pratęstas, 1 rekomendacija neįgyvendinta.

24. Vienas prioritetinių Tarnybos siekių – didinti audito poveikį, tačiau tai priklauso ne tik nuo audito kokybės, bet ir nuo audituojamo subjekto pastangų įgyvendinant rekomendacijas. 2019 m. Savivaldybės administracijai ir Savivaldybės biudžetinėms įmonėms buvo pateiktos 105 rekomendacijos, iš jų 80, arba 77 proc., jau įgyvendintos, 24 rekomendacijų įgyvendinimo terminas nepasibaigęs, 1 rekomendacija vėluoja įgyvendinti. Įvertinus rekomendacijas, kurių įgyvendinimo terminas nėra pasibaigęs, įgyvendinta 99 proc. rekomendacijų.

25. Teisėtumo (atitikties) auditai:

25.1. VšĮ Klaipėdos vaikų ligoninės darbo užmokesčio fondo didinimo ir panaudojimo teisėtumo 2018 metais vertinimas (žr. 2019 m. vasario 28 d. ataskaitą Nr. KAT16-(4.2)-3). Patikrinimo tikslas – įvertinti darbo užmokesčio fondo didinimo ir panaudojimo teisėtumą 2018 metais. Pateiktos 4 rekomendacijos, 3 įgyvendintos 1 neįgyvendinta.

25.2. Veiklos patikrinimo VšĮ „Klaipėdos butai“ vertinimas (žr. 2019 m. liepos 24 d. ataskaitą Nr. KAT16-(4.2)-5). Patikrinimo tikslas – įvertinti įstaigos veiklą, atsižvelgiant į tai, kaip įstaiga įgyvendina savo funkcijas, ar įstaigos valdymas vykdomas vadovaujantis teisės aktų reikalavimais, ar tinkamai sudaromos ir vykdomos sutartys. Pateiktos 4 rekomendacijos. Rekomendacijos įgyvendintos.

26. Veiklos auditas. UAB „Klaipėdos energija“ išankstinis tyrimas (žr. 2019 m. gruodžio 20 d. ataskaitą Nr. KAT16-(4.2)-7). Audito tikslas – surinkti ir įvertinti informaciją apie AB „Klaipėdos energija“ veiklą, identifikuoti galimas veiklos problemas (rizikas), įvertinti vykstančius pokyčius ir nuspręsti, ar tikslinga atlikti pagrindinį tyrimą. Pateikta 1 rekomendacija, rekomendacijos įgyvendinimo terminas nepasibaigęs.

27. Savivaldybės tarybos 2019 m. sausio 31 d. sprendimu Nr. T2-2 Tarnybai buvo pavesta atlikti VšĮ Klaipėdos jachtklubo auditą. Vykdant Savivaldybės kontrolieriaus 2019-06-25 pavedimą Nr. KAT15-(4.3)-4, išankstinio tyrimo metu išsiaiškinta, kad 2019-06-28 viešojo aukciono metu parduotos Savivaldybei nuosavybės teise priklausiusios VšĮ Klaipėdos jachtklubo dalininko teisės ir 2019-07-08 pasirašyta dalininko teisių pirkimo–pardavimo sutartis. Atsižvelgiant į tai, kad VšĮ Klaipėdos jachtklubas nebėra Savivaldybės kontroliuojamas subjektas, buvo netikslinga tęsti audito procedūrų.

28. Tarnybos atliktų finansinių auditų analizė parodė, kad dažniausiai nustatomi Lietuvos Respublikos teisės aktų, reglamentuojančių turto valdymą, naudojimą ir disponavimą juo, viešųjų pirkimų nesilaikymo atvejai.

29. Savivaldybės tarybos Kontrolės komiteto posėdyje buvo svarstytos visos ataskaitos ir išvados, pateikta informacija apie atliktų auditų ataskaitose pateiktų rekomendacijų įgyvendinimą. Tarnybos 2019 m. atliktų darbų apimtis:

|  |  |  |
| --- | --- | --- |
| **Eil. Nr.** | **Atliktų darbų pavadinimas** | **Skaičius** |
| 1. | Baigtas auditas (tikrinimai) ir parengtos ataskaitos | 6 |
| 2. | Parengtos išvados | 2 |
| 3. | Viešojo sektoriaus subjektų, kuriuose atliktos pagrindinės audito procedūros ir detalūs testai | 10 |
| 4. | Subjektų, kuriuose atliktos pagrindinės audito procedūros ar detalūs testai | 26 |
| 5. | Subjektų, kuriuose atliktos turto ir lėšų valdymo, naudojimo atitikties teisės aktų reikalavimams (teisėtumo) vertinimo pagrindinės audito procedūros ar detalūs testai | 26 |
| 6. | Pateiktos rekomendacijos | 105 |
| 7. | Įvykdytos rekomendacijos | 80 |

**V SKYRIUS**

**TARNYBOS VEIKLOS VEIKSMINGUMAS**

30. Tarnybai keliami reikalavimai įpareigoja siekti aukštos darbų kokybės ir kuriamų rezultatų poveikio didinimo, profesinės kompetencijos kėlimo, efektyvios, į rezultatus orientuotos, veiklos vykdymo. Tarnybos darbus siejame su poveikiu, kokybe, sklaida:

* didindami veiklos rezultatų poveikį, siekiame skatinti rezultatyvesnius ir efektyvesnius viešojo sektoriaus subjektų veiklos procesus, Savivaldybės biudžeto lėšų taupymą ir efektyviai veikiančią vidaus kontrolės sistemą;
* gerindami veiklos kokybę, siekiame būti pavyzdžiu viešajame sektoriuje. Savo darbui keliame tik aukščiausius kokybės reikalavimus;
* didindami informacijos sklaidą visuomenei, veiklos rezultatus pristatome paprastai, profesionaliai ir patraukliai.

31. Tarnybos veiklos veiksmingumą parodo darbo apimtis ir teigiamas rezultatų poveikis. Tarnybos veiksmingumą rodo atlikto audito ir kitų užduočių nustatytų tikslų pasiekimas, audituotų asignavimų valdytojų biudžeto vykdymo ir finansinių ataskaitų didesnis informatyvumas, vidaus kontrolės ir finansų valdymo reikšmės supratimas, tikslingas lėšų ir turto panaudojimas. Audito veiksmingumas pasireiškia ir tuo, kad apie audito metu nustatytas klaidas, netikslumus ir kitus trūkumus informuotas audituojamas subjektas juos ištaiso ir ataskaitose išvengia esminių iškraipymų.

32. Tarnybos veiklos išorinę peržiūrą atlieka Valstybės kontrolė. 2019 metais buvo atlikta Tarnybos atliktų auditų išorinė peržiūra. Išorinės peržiūros laikotarpis – 2018–2019 metai. Išorinės peržiūros tikslas – įvertinti Tarnybos sukurtą audito kokybės kontrolės sistemą ir atlikto audito kokybę, pareikšti dėl to nuomonę. Peržiūra apima Tarnybos sukurtos audito kokybės užtikrinimo politikos ir procedūrų vertinimą ir dviejų atrinktų auditų (Savivaldybės 2018 metų konsoliduotųjų ataskaitų rinkinių duomenų bei biudžeto lėšų ir turto valdymo, naudojimo ir disponavimo jais teisėtumo ir jų naudojimo įstatymų nustatytiems tikslams finansinio ir teisėtumo audito ir veiklos audito „Ar akcinės bendrovės „Klaipėdos vanduo“ valdysena ir darbo organizavimo sistema užtikrina skaidrią ir efektyvią veiklą“) kokybės įvertinimą. Tarnyba įvertinta I lygiu, t. y. nustatyta nereikšmingų nukrypimų nuo teisės aktų, reglamentuojančių audito atlikimą.

33. Kas pusmetį Tarnyboje apibendrinamas rekomendacijų įgyvendinimas ir jų rezultatai teikiami Savivaldybės tarybos Kontrolės komitetui. Rekomendacijų įgyvendinimo ataskaitoje apžvelgta Tarnybos teiktų rekomendacijų ir joms įgyvendinti numatytų priemonių įgyvendinimas. Pateikus audito rekomendacijas, audituojamieji subjektai patys parenka, suplanuoja ir su Tarnyba aptaria terminus ir priemones teiktoms rekomendacijoms įgyvendinti taip, kad jų priimti sprendimai ir rekomendacijų įgyvendinimas prisidėtų prie viešojo sektoriaus pokyčių, efektyvesnio Savivaldybės finansų ir turto valdymo, vidaus kontrolės sistemos tobulinimo ir viešojo valdymo gerinimo ar kitose srityse. Tarnyba, įvertinusi priemonių įgyvendinimo rezultatus, rekomendacijų stebėseną tęsia, kol bus išspręstos audito metu iškeltos problemos ir jų atsiradimo priežastys. Rekomendacijų įgyvendinimo ataskaita pateikta: Savivaldybės merui, Savivaldybės administracijos direktoriui, Savivaldybės tarybos Kontrolės komitetui. Ataskaitoje pateikiami 2019 m. gruodžio 31 d. fiksuoti rekomendacijų stebėsenos duomenys apie 2018–2019 m. teiktas rekomendacijas. 2019 m. atlikus pagal atliktus auditus ir patikrinimus, pateiktos 193 rekomendacijos: 78 proc., arba 151 rekomendacija, įgyvendinta ir stebėsena baigta, 20 proc., arba 39 rekomendacijų, terminas nepasibaigęs, 2 proc., arba 3 rekomendacijos, neįgyvendintos dėl aktualumo netekimo ar kitų priežasčių.

34. Tarnyba atkreipia dėmesį, kad sutarto termino nesilaikymas, įgyvendinant audito rekomendacijas, stabdo viešojo sektoriaus pažangą, atitolina visuomenei naudingus pokyčius. Didžiausias rekomendacijų įgyvendinimo poveikis yra tada, kai jos įgyvendinamos laiku.

35. Tarnyba, vykdydama jos nuostatuose nustatytus uždavinius, ir toliau sieks, kad audituoti (tikrinti) viešojo sektoriaus subjektai įgyvendintų Tarnybos teikiamas rekomendacijas, dar efektyviau šalintų veiklos trūkumus.

**VI SKYRIUS**

**TARNYBOS VEIKLOS PRIORITETAI IR TOLESNIS TOBULINIMASIS**

36. Pagrindinis Savivaldybės kontrolieriaus (Tarnybos) veiklos uždavinys – skatinti pažangą, vertinti apskaitos organizavimą ir konsoliduotųjų ataskaitų rinkinį, atlikti lėšų ir turto valdymo, naudojimo teisėtumo vertinimą. Tarnyba, padėdama Savivaldybei vykdyti biudžeto ir turto kontrolę, skatindama aukščiausiųjų finansų valdymo standartų ir pažangos įgyvendinimą savivaldos sektoriuje, siekia būti ne tik vertintoja, bet ir patarėja, todėl stiprina komunikavimą su audituojamais subjektais ir Savivaldybės administracija, bendradarbiavimą su Savivaldybės tarybos Kontrolės komitetu ir valstybiniais auditoriais.

37. Tarnyba toliau rūpinsis atliekamo audito kokybe, todėl planuojama kelti kvalifikaciją, tobulinti audito metodus.

38. Tarnybos artimiausio laikotarpio veiklos tobulinimo kryptys: siekiant efektyvaus audito atlikimo plėtoti bendradarbiavimą su Valstybės kontrole: siekiant audito veiksmingumo kaip prioritetines vertinimo sritis numatyti Savivaldybės kontroliuojamų įstaigų ir bendrovių administravimo veiklos tobulinimo galimybių vertinimą, Savivaldybės kontroliuojamų įmonių finansinės būklės vertinimą, siekiant audito kokybės, tobulinti darbuotojų kvalifikaciją Tarptautinių audito standartų taikymo srityje. Šiems tikslams pasiekti bendradarbiaujama su Valstybės kontrole, Savivaldybių kontrolierių asociacija, Europos regionų išorės audito institucijų organizacija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_